b'\n_START_ARTICLE_\nJames Cameron\n_START_SECTION_\nBiografi\n_START_PARAGRAPH_\nJames Cameron blev f\xc3\xb8dt i Ontario i Canada, men flyttede i 1971 til Californien. Han debuterede som instrukt\xc3\xb8r p\xc3\xa5 filmen Piranha II, men fik f\xc3\xb8rst sit store gennembrud med Terminator, som han b\xc3\xa5de skrev og instruerede. Efter Terminator lavede han Aliens, som er opf\xc3\xb8lgeren til Ridley Scotts Alien-film. Ogs\xc3\xa5 den blev et stort hit. Hans n\xc3\xa6ste film, The Abyss, fik ikke samme succes, men med Terminator 2 havde han igen et k\xc3\xa6mpehit. Terminator 2 var den f\xc3\xb8rste film, der havde et budget p\xc3\xa5 mere end $100 millioner, og havde da ogs\xc3\xa5 nogen for den tid fantastiske computereffekter._NEWLINE_I hans n\xc3\xa6ste film, Livsfarlig L\xc3\xb8gn, arbejdede han igen sammen med Arnold Schwarzenegger. Hans forel\xc3\xb8bigt sidste normale spillefilm kom i 1997 med megahittet Titanic._NEWLINE_Siden da har han dels produceret tv-serien Dark Angel og lavet flere undervandsfilm, hvor han har gjort brug af 3D-teknologi._NEWLINE_Den 18. december 2009 fik Camerons f\xc3\xb8rste film i 12 \xc3\xa5r premiere i de danske biografer. Den hedder Avatar og er en science fiction-film med banebrydende effekter. Til filmen har Cameron og kameramanden Vince Pace, sammen udviklet et banebrydende kamerasystem kaldet "Fusion Camera System". Cameron har tidligere arbejdet sammen med Pace p\xc3\xa5 filmen The Abyss._NEWLINE_James Cameron dykkede i 2012 ned til Marianergraven, hvilket er verdens dybeste sted. Marianergraven er n\xc3\xa6sten 11 km dyb. Han foretog dykningen i marts 2012, og har senere t\xc3\xa6nkt sig at udgive en 3-D-film med sine optagelser og opdagelser af nye arter m.m. Denne dykning er den f\xc3\xb8rste siden Piccard og Walshs dyk i 1960.'